b'\n_START_ARTICLE_\nJakov Dugand\xc5\xbei\xc4\x87\n_START_PARAGRAPH_\nJakov Dugand\xc5\xbei\xc4\x87 (\xc4\x8citluk, kraj Mostara, 1. prosinca 1905. - koncentracijski logor Stara Gradi\xc5\xa1ka, listopad 1941.) je bio sudionik Narodnooslobdila\xc4\x8dke borbe i narodni heroj Jugoslavije.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1905. godine u \xc4\x8citluku, kraj Mostara. Od lipnja 1930. godine, radio je u \xe2\x80\x9eZagreba\xc4\x8dkom elektri\xc4\x8dnom tramvaju\xe2\x80\x9d. Aktivno je radio na organiziranju sindikata me\xc4\x91u radnicima u ZET-u. Godine 1934., bio je uhi\xc4\x87en zbog ilegalnog revolucionarnog rada. U zatvoru je proveo \xc5\xa1est mjeseci, ali po\xc5\xa1to Sudu za za\xc5\xa1titu dr\xc5\xbeave ni\xc5\xa1ta nije priznao, pu\xc5\xa1ten je zbog nedostatka dokaza._NEWLINE_Godine 1935., postao je \xc4\x8dlanom Komunisti\xc4\x8dke partije Jugoslavije. Sudjelovao je u radni\xc4\x8dkim demonstracijama, a 1936. je bio jedan od organizatora vi\xc5\xa1ednevnog \xc5\xa1trajka tramvajskih radnika. U organizaciji zagreba\xc4\x8dke \xc4\x87elije KPH i Jakova Dugand\xc5\xbei\xc4\x87a, radnici ZET-a organizirali su obustavu prometovanja za 1. svibnja 1940. i na taj na\xc4\x8din obilje\xc5\xbeili Praznik rada. Policija je nakon toga uhitila mnoge aktiviste, me\xc4\x91u njima i Jakova, koji je bio sproveden u logor kod Koprivnice. Krajem 1940., vratio se u Zagreb, nastavio ilegalni rad i postao \xc4\x8dlanom Rajonskog komiteta KPJ za Tre\xc5\xa1njevku._NEWLINE_Okupacija Jugoslavije 1941. zatekla ga je u Zagrebu. I poslije toga je nastavio ilegalni rad. Radio je na povezivanju i u\xc4\x8dvr\xc5\xa1\xc4\x87enju organizacije KPJ i pripremama za oru\xc5\xbeani ustanak. Bio je jedna od veza preko koje su \xc4\x8dlanovi KPJ odlazili iz okupiranog Zagreba na teren zbog sudjelovanja u oru\xc5\xbeanim akcijama. Tijekom odlaska na izvr\xc5\xa1enje partijskog zadatka, prepoznao ga je jedan usta\xc5\xa1a u Frankopanskoj ulici i uhitio 30. rujna 1941. godine. U zatvoru je bio podvrgnut mu\xc4\x8denju i zlostavljanju, ali ni\xc5\xa1ta nije priznao. Poslije mu\xc4\x8denja u Zagrebu, odveden je u koncentracijski logor Stara Gradi\xc5\xa1ka, gdje je ubijen u listopadu 1941. godine._NEWLINE_Ukazom predsjednika FNRJ, Josipa Broza Tita, 29. studenog 1953. godine, progla\xc5\xa1en je za narodnog heroja.'